Peter Kofod Poulsen (DF), 2016-11-23:
Forslaget mundede ud i, at der blev indgået en politisk aftale mellem regeringen, Socialdemokratiet, Liberal Alliance, De Konservative og os i Dansk Folkeparti.
Lad mig starte med at sige, at vi på det her område, tålt ophold, har været vidne til en helt forrykt tilgang til det danske samfund fra en gruppe mennesker, der intet har at gøre i Danmark.
Det har f.eks. vist sig, ved at der ufattelig mange gange har været brud på meldepligten.
I 2015 var 25 pct. af udlændingene på tålt ophold tilmed eftersøgt af politiet, for man vidste simpelt hen ikke, hvor de her mennesker var blevet af.
Det er selvfølgelig et stort problem, al den stund at disse mennesker alene er i Danmark, fordi det ikke er lykkedes os at slippe af med dem.
Derfor skal vi have styr på, hvor de er.
Endnu mere tankevækkende bliver det, når en stor del af gruppen på tålt ophold efterfølgende dømmes for at have begået ny kriminalitet.
Det siger sig selv, at det naturligvis skal stoppes.
Derfor har jeg i dag faktisk anledning til at sige noget positivt til regeringen og de øvrige partier, der er med i aftalen.
For det er godt, at der nu sættes langt hårdere ind over for den her gruppe mennesker.
Strafferammen for overtrædelse af opholds- og meldepligten hæves.
Vi udvider brugen af elektronisk fodlænke markant, så vi ved, hvor folk er.
Man vil hurtigere kunne strafforfølge de mennesker, der ikke overholder deres forpligtelser, ligesom afsoning også hurtigere kan påbegyndes.
Og så bliver der lukket for økonomiske ydelser, hvis man ikke overholder sine forpligtelser over for Danmark.
Alt i alt rigtig fornuftigt.
For Danmark må ikke blive varmestue for udenlandske kriminelle, der dybest set er uønskede.
Selv om aftalen er god, er vi dog ikke i mål endnu.
Der er fortsat behov for, at vi bliver bedre til at udsende de mennesker, der ikke kan få en varig tilværelse i Danmark, og det lægges der med aftalen op til at Danmark bliver bedre til, bl.a. – og det er jeg rigtig glad for at regeringen jo får opbakning til – til at bruge udviklings- og handelspolitikken og diplomatiske forsikringer som instrumenter til at få udsendt flere kriminelle udlændinge, som ikke skal være i landet.
Aftalen rummer også et afsnit om de internationale konventioner, og på det felt er Dansk Folkepartis synspunkt jo meget klart.
Det er klart, at regeringen må forsøge af al kraft at udfordre de tåbeligheder, som konventioner til tider resulterer i, for der er intet rimeligt i, at udlændinge, der begår grov kriminalitet, ikke kan sendes ud af Danmark.
Vi vil derfor holde nøje øje med udviklingen på det her felt.
Jeg kan love regeringen, at vi i Dansk Folkeparti vil fortsætte helt utrætteligt med at bidrage til, at der kommer endnu bedre styr på udlændingeområdet, da det er hjerteblod for os.
Havde Dansk Folkeparti været i den heldige situation at have 90 mandater, ville man i hvert fald kunne regne med, at de mennesker ville sidde i udrejsecentrene, indtil de af egen fri vilje havde forladt Danmark eller vi kunne få dem udvist til deres eget land.
Jeg vil slutte med at sige tak til de partier, der er en del af aftalen, og meddele, at vi i Dansk Folkeparti selvfølgelig støtter forslaget.